High Yield Bond Fund ทางเลือกเพื่อผลตอบแทน
โดย...จิรวัฒน์ สุภรณ์ไพบูลย์
28 ก.ย. 2558

โดย...จิรวัฒน์ สุภรณ์ไพบูลย์
ตั้งแต่ปี 2556 ดอกเบี้ยเงินฝากลดลงต่อเนื่องตามอัตราดอกเบี้ยนโยบายของ กนง. (คณะกรรมการนโยบายการเงิน) ซึ่งเป็นไปตามเศรษฐกิจที่ชะลอลง ปัจจุบันเงินฝากประจำ 1 ปี ของธนาคารต่างๆ ให้ดอกเบี้ยต่ำกว่า 2% ซึ่งเป็นระดับจิตวิทยาของผู้ฝากเงินส่วนใหญ่ และกระตุ้นให้ผู้ฝากหาทางเลือกอื่นในการออม เพราะทนรับดอกเบี้ยต่ำไม่ไหว 
ที่ผ่านมา กองทุนรวมตราสารหนี้ระยะสั้น ที่ผู้จัดการกองทุนนำเงินไปลงทุนในพันธบัตร หุ้นกู้ และเงินฝาก เป็นทางเลือกยอดนิยมของผู้ฝากที่ไม่กล้าหันไปลงทุนในหุ้น เพราะกองทุนประเภทนี้ให้ผลตอบแทนดีกว่าฝากเงิน และยังมีทีมจัดการกองทุนดูแลความเสี่ยงให้ใกล้กับการฝากเงิน
อย่างไรก็ตาม ในช่วง 2-3 ปีหลัง เงินทุนจากกองทุนนี้ไหลเข้าเงินฝากธนาคารต่างประเทศ เช่น ตุรกี หรือบราซิล มากขึ้น สะท้อนพฤติกรรมแสวงหาผลตอบแทน สอดคล้องกับการยอมรับความเสี่ยงที่สูงขึ้นของนักลงทุน
หุ้นกู้เป็นอีกทางเลือกหนึ่ง แต่ดอกเบี้ยหุ้นกู้ชั้นดีจากบริษัทที่มีความน่าเชื่อถือ ก็ลดลงตามดอกเบี้ยในตลาด หากยังคาดหวังผลตอบแทนมากกว่า 3% สำหรับหุ้นกู้ 3 ปี หรือ 4% สำหรับหุ้นกู้ 5 ปี นักลงทุนจำต้องขยับไปหาหุ้นกู้ที่มีระดับความน่าเชื่อถือต่ำลง จนบางครั้งเป็นระดับที่ต่ำกว่าระดับลงทุนได้ (Non-Investment Grade) หรือที่เรียกว่า High Yield Bond (HY Bond)
ตลาด HY Bond ในประเทศไทยยังเล็ก และเข้าถึงได้เฉพาะนักลงทุนรายใหญ่ แต่ในตลาดอเมริกา หรือยุโรป มีหุ้นกู้กลุ่มนี้ให้เลือกหลากหลาย นักลงทุนไทยทั่วไปสามารถลงทุนได้ผ่านกองทุนรวม HY Bond ที่เสนอโดยบริษัทจัดการชั้นนำ HY Bond แม้มีความเสี่ยงเพิ่มขึ้น แต่นักลงทุนจะได้ประโยชน์จากการกระจายความเสี่ยง เพราะกองทุนลงทุนใน HY Bond หลายตัวพร้อมๆ กัน ทำให้ความเสี่ยงรวมของการผิดนัดชำระหนี้ลดลง
โดยเฉลี่ยแล้ว HY Bond จะให้ผลตอบแทนประมาณ 4-6% สูงกว่าพันธบัตรรัฐบาล หรือประมาณ 3-5% สูงกว่าหุ้นกู้ชั้นดี ดังนั้น HY Bond จึงช่วยเพิ่มผลตอบแทนในพอร์ตลงทุนได้ แม้ในช่วงการปรับขึ้นของดอกเบี้ย หุ้นกู้ส่วนใหญ่อาจมีราคาลดลง แต่ดอกเบี้ยที่สูงของ HY Bond อาจจะทำให้ผลตอบแทนสุทธิ (รวมดอกเบี้ยค้างรับ) เป็นบวกได้